Prins Charles aanvaar skenking van Bin LadensPrins Charles, Britse troonopvolger, se liefdadigheidsorganisasies is al geruime tyd in die spervuur. (Foto: Andrew Milligan/ AFP) Prins Charles, die Britse troonopvolger, het ŉ skenking van £1 miljoen (sowat R20 miljoen) aan sy liefdadigheidstrust aanvaar van die familie van die meesterbrein agter die 9/11-terreuraanvalle in die VSA. The Sunday Times berig hoewel daar geen sprake van wandade deur die Saoedi-familielede is nie, het die onthulling nietemin opnuut die soeklig geplaas op die 73-jarige prins se liefdadigheidsorganisasies wat die afgelope paar maande geruk is deur bewerings van misdadigheid. Verskeie van sy raadgewers het Charles gemaan om nie die skenking van die familiepatriarg Bakr bin Laden en sy broer Shafiq – halfbroers van die terroristeleier Osama bin Laden – te aanvaar nie. Charles het die skenking aan die Prins van Wallis-liefdadigheidsfonds aanvaar toe hy Bakr (76) in 2013 in Clarence House ontmoet het. Die koerant berig dit is gedoen ten spyte van die besware van die raadgewers van sy trust en sy kantoor. Ian Cheshire, voorsitter van die prins se trust, sê vyf trustees het destyds ingestem tot die donasie. Die Britse polisie het in Februarie ŉ ondersoek na nog een van Charles se liefdadigheidsorganisasies van stapel gestuur weens bewerings dat geld betaal is vir ŉ eretoekenning. ŉ Saoedi-sakeman word ook hierby betrek. Die hoof van The Prince’s Foundation het verlede jaar ná ŉ interne ondersoek na die bewerings bedank. Michael Fawcett, uitvoerende hoof van die stigting, het aanvanklik ingestem om opsy te staan ná onthullings in koerante oor sy bande met ŉ Saoedi-burger. Die betrokke sakeman, die magnaat Mahfouz Marei Mubarak bin Mahfouz, het groot bedrae geld aan restourasieprojekte wat prins Charles besonder na aan die hart gelê het, geskenk. Fawcett, ŉ voormalige persoonlike lyfbediende van die prins wat al jare lank baie na aan hom is, het glo pogings bewimpel om ŉ koninklike eerbetoon en selfs Britse burgerskap aan Mahfouz te bewerkstellig. Mahfouz ontken dat hy enigiets verkeerd gedoen het. Die liefdadigheidskommissie, wat die registrasie van liefdadigheidsorganisasies in Engeland hanteer en ŉ oorsigrol daaroor speel, het in November aangekondig dat hy ŉ formele ondersoek gaan doen na skenkings wat Mahfouz se liefdadigheidsorganisasie gedoen het en wat glo vir die prins se stigting bestem was. The Prince’s Foundation, ŉ organisasie wat al in 1986 op die been gebring is, word nie deur die kommissie gereguleer nie, maar is onder Skotse wetgewing geregistreer. Die Skotse liggaam het in September verlede jaar sy eie ondersoek laat doen na berigte dat die stigting kontant van ŉ Russiese bankier ontvang het wat voorheen aan geldwassery skuldig bevind is.